Asuan

Asuan je grad na jugu Egipta smješten na istočnoj obali Nila. Drevni naziv ovog grada je Siene, a znači trgovina. Ovo mjesto se nalazi u blizini sjeverne obratnice. Zahvaljujući toj činjenici u njemu je Eratosten, "otac" geografije, 230. p. n. e. prvi izračunao obim Zemlje.

Plovidbom felukama stiže se do otočića na kojem se nalazi asuanski botanički vrt. Bujno zelenilo najbolje pokazuje šta znači voda Nila u prostoru koji godišnje prosječno primi samo 0,5 mm padavina.

Zanimljivo je i ostrvo Elafantina s monumentalnim granitnim blokovima i arheološkim pronalascima.

 Asuanska brana 

Asuan je poznat i po Asuanskoj brani koja je jedno od najvećih hidrotehničkih dostignuća svih vremena. Građena je od 1959. do 1970. svega 6 km uzvodno od Asuana. Visina brane iznosi 111 m, dugačka je 3830 m, a za njenu su gradnju utrošena 44 miliona m3 građevinskog materijala. Prije početka gradnje valjalo je preseliti oko 90.000 egipatskih seljaka i sudanskih nomada, ali i historijske spomenike u Abu Simbelu. Čitav kompleks hrama premješten je na uzvišenije zemljište pod nadzorom UNESCO-a.

Velika asuanska brana izgrađena je na mjestu gdje je Nil proticao granitnom sutjeskom 550 m širokim koritom. Izgrađena hidroelektrana ima snagu 2100 MW. Nakon izgradnje Velike asuanske brane nastalo je jezero Naser dužine oko 500 km, prosječne širine 22 km, dubine 90 m i kapaciteta 169 milijardi m3 vode.

 Također pogledajte 
 Abu Simbel
 Asuanska brana
 Nubija

 Reference 

 Vanjski linkovi 

 https://visitegypt.com/where-is-aswan-in-egypt/
 https://www.uil.unesco.org/en/learning-cities/aswan

Kategorija:Gradovi u Egiptu
Kategorija:Arheološki lokaliteti u Egiptu